આજે મને કંટાળો આવે છે. કદાચ ઘણો બધો કંટાળો. મન નથી લાગતું. ખબર નથી પડતી કે શું થયું છે. ટી.વી. ચાલુ કરી ને ચેનલો બદલાવતાં આંગળી દુ:ખી ગઈ તોય કંટાળો દૂર ન થયો. એકેય પ્રોગ્રામે મને કે મારા મનને આકર્ષયો નહીં એટલે ગુસ્સામાં, દુ:ખતી આંગળી વધુ જોરથી દબાવી રિમોટથી ટી.વી. બંધ કર્યું. રિમોટ સોફામાં મૂકી ઊભો થયો. મોટેથી બૂમ પાડીને ઊર્વીને કીધું : ‘હું ઉપરના રૂમમાં જાઉં છું….’ એણે પણ રસોડામાં રોટલી બનાવતા બનાવતા જવાબરૂપે ‘હા’ કહી.